S. Janiš, poslanec: (2007-07-02):
Pán minister, myslím si, že vám vyhovuje súčasný stav. Však sa predáva viac liekov, viac špeciálneho zdravotníckeho materiálu aj nejaké prístroje sa nakupujú, obchody idú. A že niet peňazí? To vás nezaujíma. Koho to trápi? Tie sa nájdu, veď je tu pacient, občan, ktorý to zaplatí, s tým nech sa trápia iní a hlavne tí v budúcnosti. Očakával som, pán minister, že ponúknete svoje riešenia vy alebo premiér Fico minimálne v rozsahu vašich silných vyhlásení. Zacitujem aj vás, pán minister: „Myslím si, že dobre sa dá hospodáriť aj vo verejnoprávnom sektore.“ Toto ste povedali, pán minister, plný odhodlania a nadšenia pri útoku na obchodné spoločnosti v zdravotníctve. Aký je však stav vo vašom rezorte a hlavne vo vašich nemocniciach, kde ste zriaďovateľom, teda šéfom. O efektívnosti v hospodárení vo vašich príspevkových nemocniciach nemôže byť ani reči, dlhy od júna rastú a rastú. Potvrdzuje sa viac ako desaťročná prax a skúsenosť príspevkových organizácií v rezorte zdravotníctva. Doteraz to stálo daňových poplatníkov a pacientov miliardy a vy, pán minister, roztáčate nové koleso miliárd korún zadlženosti v zdravotníctve. Pán minister, prečo neporovnávate hospodárenie v súkromných nemocniciach a vo vašich štátnych nemocniciach s porovnateľnými výkonmi? Porovnajte napr. spotrebu liekov a špeciálneho zdravotníckeho materiálu. Porovnajte obložnosť, efektivitu využívania lôžka a potom prídete na to, aký nezmysel ste si vymysleli pri administratívnom znižovaní lôžok. Na toto si dajte urobiť analýzu. Tá by vám pomohla viac. Veď napr. nemocnica má s 1 000 lôžkami pri obložnosti 65 % denne 350 lôžok voľných, neobsadených. Je problém v takejto nemocnici 100 lôžok administratívne odpísať? Žiadny problém s tým nie je. Aký to bude mať vplyv na šetrenie, na efektívnosť? Žiadny, lebo nemocnica robí výkony na 650 lôžkach, na to má nastavené náklady, výnosy, personál, všetko. A tak je namieste otázka, pán minister, sa mi natíska na jazyk, na čo je nám ministerstvo zdravotníctva a ešte vo vašom podaní. Podľa vašich krokov a vašich vyjadrení je nám úplne na nič, lebo vy za nič nemôžete. Analýza lôžok, ktorú ste predložili na prelome januára a februára na komunikáciu, je agenda Národného centra zdravotníckych informácií. Pomlčím o tom, ako dopadla. To bola tá prvá správa, prvá analýza. Ak má niekto zadefinovať, čo sa zruší a čo sa nezruší, tak to majú definovať zdravotné poisťovne alebo lokaj ministerstva vedenia Slovenskej lekárskej komory, ale opäť, nie vy. Ozaj, a čo robí vedenie Slovenskej lekárskej komory dnes? Pred voľbami bola podľa nej v zdravotníctve kríza. Dnes, keď ani platy nerastú, tak ako chceli, aj lekári odchádzajú do zahraničia, aj sa nemocnice zadlžujú, ani pacient nie je na tom lepšie, zrazu kríza v zdravotníctve nie je. Tá skončila zázračným dňom volieb. Je to asi úplne nový systém riešenia kríz. Ak máte vy, pán minister, a vaše ministerstvo zmeniť systém toľko kritizovaného zúčtovania zdravotného poistenia, ministerstvo povie, že vraj nemá čas. Času by aj na to bolo, pán minister, ale neviete, ako to urobiť. A urobiť to tak ako s poplatkami, jednoducho zo dňa na deň boli zrušené, to by zdravotníctvo odralo možno aj o miliardy. Pán minister, prestali ste kritizovať zúčtovanie zdravotného poistenia. Prestali ste kritizovať zúčtovanie zdravotného poistenia. Populistické riešenie poplatkov, dvadsaťkorunových a päťdesiatkorunových, ste urobili ihneď. Rezort a Smer tak zažil 30 sekúnd slávy, ale lekárov a nemocnice to stálo nie malé milióny korún. Splnenie sľubov, ktoré ste im dávali, a nahradenie týchto peňazí lekárom a nemocniciam, to ste neurobili dodnes. Pán minister, myslím, že ste sa dostali do pasce, ktorú ste si sám vytvorili. Rýchlo ste si osvojili kritiku minulosti, rétoriku sľubov, ale neviete, ako ďalej. Tak sa vám to zapáčilo, pán minister, že ste aj zabudli, že tento zdroj komunikácie nie je večný a že treba niečo urobiť. Tak ste sa pustili do znárodňovania súkromných zdravotných poisťovní ako najväčších plytvačov peňazí s cieľom, aby mal čo najviac štát, čo by najlepší hospodár v poisťovniach a nemocniciach. Minister to, čo sa urobilo v minulosti v zdravotníctve, kritizoval, zniesol pod čiernu zem, ale dnes nevie, ako ďalej. A nalievať do deravého koša zdravotníctva stále viac vody a odkiaľ túto vodu brať, to je ťažká otázka. Neviete na ňu odpoveď, pán minister. Ak by ste boli troška šikovnejší, nezľavili by ste z nastúpenej cesty minulej vlády, tlaku na efektivitu, hospodárnosť zdravotníckych zariadení. Hybrid verejnoprávnosti v štátnych poisťovniach a nemocniciach, kde zodpovedajú všetci, ale nezodpovedá hlavne nikto, vedie len k zadlžovaniu. A ešte ste svojim nemocniciam vytvorili zákonnú ochranu, aby sa na ne nevzťahovali exekúcie. Následne túto ochranu Ústavný súd síce zrušil, ale vaši manažéri sa naďalej správajú v duchu myslenia svojho šéfa. Prečo by to nerobili, keď na váš príkaz, pán minister, od apríla majú všetky vaše nemocnice účty v Štátnej pokladnici, aby na tieto účty nemohol siahnuť exekútor? Je to výborná ochrana na nehospodárnosť a neefektívnosť vo vašich zariadeniach. Ako fungujú tie vaše slávne, hrdinské príspevkové alebo verejnoprávne organizácie, alebo inštitúcie podľa zákona č. 523/2004 Z. z. A ten hovorí, že príspevková organizácia je právnická osoba, v ktorej menej ako 50 % výrobných nákladov je pokrytých tržbami a ktorá je na štátny rozpočet zapojená príspevkom. Toľko hovorí zákon. Pán minister, vaše zdravotnícke zariadenia túto podmienku nespĺňajú. De facto v zmysle zákona č. 523/2004 Z. z. už ani nie sú príspevkovými organizáciami. Mali by ste ich zrušiť alebo im dať peniaze, aby vyrovnali svoje dlhy, a nemali by ste pchať hlavu do piesku a účty do Štátnej pokladnice a tváriť sa, že je všetko v poriadku. Tie dlhy, ktoré dnes sekáte, niekto musí zaplatiť, niekto ich zaplatí v budúcnosti a budú to občania a pacienti. Komu vyhovuje, že štátne zariadenia sú bezzubé, zlé hospodáriace príspevkové organizácie? Príspevková organizácia je niečo, čo nedokáže pružne, efektívne reagovať tak v tvrdom obchodnom prostredí, ako existuje v okolí zdravotníctva. Komu to vyhovuje? Sú to silné farmaceutické firmy, silní distributéri aj z prostredia Smeru? Ale to nie sú žiadni baránkovia, to sú tvrdí hráči. A ako obchodní partneri sú im hrdinské príspevkové organizácie štátu, teda vaše, pán minister. Je to ako z rozprávky, ktorá nekončí happyendom, lebo hrdina hynie. Tento nepomer niekomu vyhovuje. Žeby vyhovoval tým silným hráčom na trhu? Pán minister, enormný nárast spotreby liekov je dôsledok liekovej politiky, ktorá sa vám vymyká spod kontroly. Znížila sa síce DPH a cena liekov, ale ich spotreba katastrofálne narastá, hlavne v štátnych zdravotníckych zariadeniach, vo vašich zariadeniach, pán minister, farmaceutické firmy predsa o zisk neprídu. Keď sa stlačí cena, tak narastie obrat. A to sa deje teraz. Prečo, pán minister? Dynamika rastu spotreby liekov je veľmi nebezpečná. Preto sa musí pozerať na efektivitu. Schovávanie sa za dobro pacienta je falošné. Vyzerá to tak, že nie pacient, ale obrat je v súčasnosti dôležitý. Komu tento zakuklený a neprehľadný systém vyhovuje? Vyhovuje pacientom? Figu borovú, pán minister. Pacient vôbec ani nepocíti, že štát naleje miliardy do štátnych nemocníc. Kto to pocíti, sú tí, čo takéto riešenia preferujú a cielene ich očakávajú. A nie sú to ani pacienti, ani lekári, ani zdravotné sestry. K čomu vôbec smeruje preferovanie bezzubých, neefektívnych príspevkových alebo verejnoprávnych inštitúcií v rámci rezortu, pán minister? Hľadáte príčinu tam, kde nie je. A vy to dobre viete. Nepriateľom, pán minister, nie sú súkromné zdravotné poisťovne, tie nie sú vaším nepriateľom, tie majú zhruba 20 % trhu, zvyšok trhu poisteného sú vaše poisťovne, štátne. Zisk všetkých poisťovní aj vašich je zhruba 1,8 mld., no nech je 2 mld. korún, ale v systéme sa točí okolo 120 mld. korún, pán minister. Vy chcete s 2 mld. korún zachrániť zdravotníctvo? To nemyslíte vážne? Vytvorením jednej štátnej zdravotnej poisťovne ste úplne mimo. Je to cesta späť. A vy dobre viete, že pluralitný konkurenčný model poistenia sa presadzuje stále viac a viac. Je efektívnejší, tam, kde je konkurencia, je väčšia efektivita, pán minister. Štát, teda Smer a vláda Roberta Fica, sa zbavuje silou zákona efektívnejšej súkromnej konkurencie. Pre pacientov je to do budúcnosti veľmi zlá správa. Preto, pán minister, veci zahmlievate, odpútavate pozornosť aj touto správou, útočíte na všetko súkromné, pretože všetko súkromné je triednym nepriateľom Smeru. Vytvoriť jednu štátnu zdravotnú poisťovňu a prostredníctvom nej preferovať štátne nemocnice, kde sú štátne manažmenty, je štátna centralizácia ako vystrihnutá z knihy, z politickej ekonómie socializmu. Z pacienta robíte vazala štátneho zdravotníctva. Toto si ale pacienti nezaslúžia. Štátne zdravotníctvo, len štátne zdravotníctvo, pán minister, sme tu už mali. A po novembri roku 1989 sme sa z tohto štátneho zdravotníctva chodili pozerať napr. na CT na Západ, takú malo úroveň. O dostupnosti liekov vtedy v štátnom zdravotníctve radšej pomlčím. Pacient musí mať slobodnú voľbu, pán minister, slobodný výber, výber medzi štátnym a neštátnym lekárom, výber medzi štátnou a neštátnou nemocnicou. Zoštátnenie zdravotníctva, pán minister, je proti pacientovi. A tak po roku vlády Roberta Fica je v zdravotníctve horšie, ako to bolo v čase, keď to preberal, dlhy rastú a pacientovi sa nič nepolepšilo. A tak, pán minister, stojíte úplne na začiatku a lámete si hlavu, ako v praxi naplniť tú zápornú odpoveď, či je správne a spravodlivé, ak si ľudia priplácajú na zdravotnú starostlivosť. Len sa, prosím vás pekne, pán minister, pravdepodobne vystúpite až v záverečnom slove, nevyhovárajte na nás, bolo by dobré predstaviť vaše riešenie, váš návrh. V zdravotníctve je v súčasnosti o miliardy viac peňazí, ako ich bolo minulý rok. Viac ľudí je zamestnaných našou zásluhou, z toho sú vyššie odvody do poistného, tiež našou zásluhou, vyššie platby štátu za svojich poistencov. Napriek tomu, pán minister, že sa znížila DPH na lieky a nemocnice by mali nakupovať lacnejšie lieky, skutočnosť je taká, že rezort sa zadlžuje rekordným tempom, že na lieky sa vydáva viac a viac a pacient to necíti. Pán minister, kde sú tie peniaze, kde sú tie miliardy naviac? Dnes by tu mal byť v tejto správe nejaký míľnik, nejaký odpočet a mala by byť aspoň naznačená nejaká vízia. Ale my tu máme len správy, analýzy, súkromné analýzy, pokusy o násilné prepoisťovanie občanov, pokusy o rušenie lôžok, pokusy o rušenie nemocníc, vyvlastňovanie súkromných poisťovní a tak ďalej a tak ďalej. A toto, pán minister, čo robíte a robí vláda Roberta Fica, je znak neodbornosti, znak neodbornosti tejto vlády. A tam, pán minister, kde nie je odbornosť, ale len ideológia, nastupuje moc a silové riešenia. A aj o tomto je táto vaša správa. O ničom inom nie sú vaše kroky v zdravotníctve. Ďakujem. (Potlesk.)